
Αξιότιμε Υφυπουργέ, 
Σεβαστέ Συνάδελφε,


Σε συνέχεια της ψήφισης από τη Βουλή των Ελλήνων του Νόμου υπ’ αριθμ. 3697 (Ενίσχυση της διαφάνειας του κρατικού προϋπολογισμού, έλεγχος των δημοσίων δαπανών, μέτρα φορολογικής δικαιοσύνης και άλλες διατάξεις) με τον οποίο καταργούνται οι ειδικοί λογαριασμοί και ενσωματώνονται στον κρατικό προϋπολογισμό και ο έλεγχος και η παρακολούθησή τους περιέρχεται στο Γενικό Λογιστήριο του Κράτους, ζητούμε την παρέμβασή σας ώστε να γίνει νομοθετική ρύθμιση για να δοθεί στους Διπλωματούχους Μηχανικούς που υπηρετούν στη Β’θμια εκπαίδευση το επίδομα – αντιστάθμισης του Ν.2430/1996 και Ν.3554/2007 δεδομένης της άνισης μισθολογικής μεταχείρισης τους, όπως προκύπτει από τα παρακάτω : 
· Οι Διπλ. Μηχανικοί που υπηρετούν στη Β΄θμια εκπαίδευση, παρά τα αυξημένα προσόντα τους, έχουν τις χαμηλότερες καθαρές αποδοχές στο χώρο των εκπαιδευτικών ακόμη και από τους εκπαιδευτικούς που δεν έχουν τελειώσει την τριτοβάθμια εκπαίδευση. 

· Στον πρόσφατο Νόμο «περί μισθολογικών ρυθμίσεων Λειτουργών και Υπαλλήλων του Δημοσίου», οι Διπλ. Μηχανικοί της Β΄θμιας εκπαίδευσης έχασαν ένα μισθολογικό κλιμάκιο (Μ.Κ) με αποτέλεσμα να μειωθούν οι αποδοχές τους.
· Οι Διπλ. Μηχανικοί που υπηρετούν στη Β΄θμια εκπαίδευση ασφαλίζονται υποχρεωτικά στο Τ.Σ.Μ.Ε.Δ.Ε. (Νόμος 2320/95 άρθρο 5 § 4). Αυτό συνεπάγεται τη μείωση των μηνιαίων αποδοχών τους  λόγω των υψηλότερων εισφορών στο Τ.Σ.Μ.Ε.Δ.Ε. σε σχέση με τους συναδέλφους καθηγητές οι οποίοι είναι ασφαλισμένοι στο Δημόσιο.
· Οι Διπλ. Μηχανικοί που υπηρετούν στη Β΄θμια εκπαίδευση στερούνται του δικαιώματος παράλληλης ιδιωτικής άσκησης του επαγγέλματός τους, πράγμα που δεν ισχύει για τους δικηγόρους, γιατρούς, μουσικούς, γυμναστές, που υπηρετούν ως καθηγητές στη δευτεροβάθμια εκπαίδευση.
· Ο νόμος (άρθρο 38 Ν. 576/13-4-77/ ΦΕΚ102Α) με τον οποίο οι Διπλ. Μηχανικοί εισήλθαν στην τεχνική εκπαίδευση προέβλεπε ρητά την πλήρη καταβολή όλων των τεχνικών επιδομάτων που έπαιρναν οι Διπλ. Μηχανικοί του τότε Υπουργείου Δημοσίων Έργων, ενώ επί εννέα χρόνια έπαιρναν και το αυξημένο προσωρινό προσωπικό επίδομα (Π.Π.Ε.) (βλέπε εγκύκλιο ΥΠ.Ε.Π.Θ. ΙΒ/2450/7-3-88). Επίσης τους αναγνωριζόταν και η εκτός εκπαίδευσης προϋπηρεσία. Τα επιδόματα αυτά δίνονταν με το σκεπτικό της προσέλκυσης στην εκπαίδευση υψηλού επιπέδου επιστημόνων. Σήμερα όλα τα τεχνικά επιδόματα και η αναγνώριση της εκτός εκπαίδευσης προϋπηρεσίας έχουν καταργηθεί.
· Επισυνάπτεται επιστολή του Γενικού Γραμματέα του Υπουργείου Εθν. Παιδείας και Θρησκευμάτων που συμφωνεί με τη χορήγηση του επιδόματος – αντισταθμίσματος Ν.2430/1996 και Ν.3554/2007 στους  Διπλ. Μηχανικούς της Δευτεροβάθμιας Εκπαίδευσης 

· Η δικαιοσύνη με πρόσφατες δικαστικές αποφάσεις έκρινε ως αντισυνταγματική (αντίθετη προς τη συνταγματική αρχή της ισότητας) τη μη χορήγηση του επιδόματος – αντισταθμίσματος Ν.2430/1996 -Ν.3554/2007 στους  Διπλ. Μηχανικούς που εργάζονται ως μόνιμοι εκπαιδευτικοί στη Δευτεροβάθμια Εκπαίδευση.

Παραθέτουμε το παρακάτω σχέδιο τροπολογίας, που μπορεί να ενταχθεί στην εισοδηματική πολιτική του έτους 2009.
Το επίδομα «αυξημένης ευθύνης-αποδοτικότητας» παραγράφου 2.α. του άρθρου 8 του ν. 2430/1996 (ΦΕΚ 156/Α'/1996), όπως αυτή τροποποιήθηκε από μεταγενέστερες διατάξεις, καταβάλλεται από 1/1/2009 και στους Διπλωματούχους Μηχανικούς των ανώτατων εκπαιδευτικών ιδρυμάτων που εργάζονται ως μόνιμοι εκπαιδευτικοί σε σχολεία  αρμοδιότητας Υπουργείου Εθνικής Παιδείας και Θρησκευμάτων της δημόσιας εκπαίδευσης. Κάθε αντίθετη προς την παρούσα διάταξη καταργείται.

Ζητούμε την παρέμβασή σας, για την προώθηση της νομοθετικής ρύθμισης, ώστε να δοθεί τέλος σε μια μακρά εποχή υποβάθμισης και παραγκωνισμού των Διπλ. Μηχανικών που εργάζονται στη Δ/θμια Εκπαίδευση και ταυτόχρονα να αναγνωρισθεί η συνεισφορά τους στην αναβάθμιση της εκπαίδευσης.

      Παραμένουμε στη διάθεσή σας για κάθε σχετική συνεργασία.
                                                Με τιμή





Γεωργάκης Θεόδωρος

